text: Rockere i klammeri på gaden
  27 oktober 2012 kl. 17.07
  Politiet har anholdt 15 personer efter et opgør mellem to lokale grupper på gaden i Fredericia.
  En strid mellem to lokale grupperinger i Fredericia udviklede sig lørdag til et kæmpeslagsmål. Politiet har anholdt 15 yngre mænd, der alle sigtes for forstyrrelse af den offentlige orden.
  En enkelt blandt de anholdte kan også se frem til at blive sigtet for at have et ulovligt våben på sig, og yderligere to for besiddelse af narko. Det oplyser vicepolitiinspektør Frede Nissen, lokalpolitiet i Fredericia.
  De to grupper kom i klammeri i forbindelse med et værtshusbesøg, og mændene røg i totterne på hinanden foran værtshuset, der ligger i det centrale Fredericia.
  - Der var ikke nogen forudgående konflikt. De mødtes tilfældigt, og det gav anledning til nogle skærmydsler, siger Frede Nissen.
  Politiet betragter slagsmålet som et opgør mellem de to grupperinger, hvoraf den ene er en rockergruppe. Mændene er alle kendt af politiet i forvejen.
  De 15 mænd bliver afhørt af politiet i løbet af lørdagen, hvorpå de sættes på fri fod igen.
  